ເຮືອບິນ AirAsia ປະສົບ ອຸປະຕິເຫດຕົກ ຍ້ອນບິນຂຶ້ນສູງ ໄວເກີນໄປ 
ອິນ​ໂດ​ເນ​ເຊຍກ່າວ​ວ່າ ​ເຮືອບິນ AirAsia ທີ່​ປະສົບອຸປະຕິເຫດຕົກ ​ຢູ່​​ທະ​ເລ Java ໃນເດືອນແລ້ວ​ນີ້ ເກີດ​ຕິດຂັດ ເພາະວ່າ ບິນຂື້ນສູ່ລະດັບສູງ ​ໄວ​ໂພດ.
ລັດຖະມົນຕີຂົນສົ່ງອິນໂດເນເຊຍ ກ່າວວ່າ ສາຍການບິນ Air- Asia ທີ່ປະສົບອຸປະຕິເຫດຕົກ ຢູ່ໃນທະເລ Java ເມື່ອເດືອນ ແລ້ວນີ້ເກີດຕິດຂັດເພາະວ່າບິນຂື້ນໄວເກີນໄປກວ່າທີ່ປີກເຮືອ ບິນຈະເຮັດໃຫ້ເກີດແຮງຍົກໄດ້ພຽງພໍ ທ່ານ Ignasius Jonan ໄດ້ກ່າວຕໍ່ບັນດາສະມາຊິກສະພາ ໃນ ວັນອັງຄານວານນີ້ວ່າ ຂໍ້ມູນຈາກເຣດາສະແດງໃຫ້ເຫັນວ່າ ເຮືອ ບິນ Airbus A320 ໄດ້ປິນສູງຂຶ້ນໃນອັດຕາຄວາມໄວປະມານ 1,800 ແມັດຕໍ່ນາທີ ກ່ອນຈະປະສົບອຸປະຕິເຫດຕົກ ໃນວັນທີ 28 ເດືອນທັນວາຜ່ານມາ ທ່ານກ່າວວ່າ ຕາມປົກກະຕິແລ້ວ ອັດຕາຄວາມໄວຂອງເຮືອບິນໂດຍສານພານິດແມ່ນປະມານ 300 ຫາ 600 ແມັດຕໍ່ນາທີເທົ່ານັ້ນ ບັນດາຜູ້ໂດຍສານແລະພະນັກງານ 162 ຄົນຢູ່ໃນເຮືອບິນ ບໍ່ມີໃຜລອດຊິວິດ ມາໄດ້ ເຮືອບິນໄດ້ປະສົບອຸປະຕິເຫດຕົກພາຍໃຕ້ສະພາບດິນຟ້າອາກາດປັ່ນປ່ວນ ໃນອັນທີ່ ຄວນເປັນການເດີນທາງພຽງລະຍະສັ້ນໆຈາກເມືອງ Surabaya ຂອງອິນໂດເນເຊຍ ໄປສູ່ປະເທດສິງກະໂປ ອົງການພະຍາກອນອາກາດອິນໂດເນເຊຍ ສະເໜີແນະວ່າ ອາກາດປັ່ນປ່ວນອາດເປັນ ສາເຫດພາໃຫ້ເຮືອບິນຕົກ ນັກບິນໄດ້ຂໍອະນຸຍາດໃນການບິນສູງຂື້ນ ເພື່ອຫລີກລ່ຽງຂີ້ເຝື້ອຂອງພາຍຸ ກ່ອນເກີດ ອຸປະຕິເຫດຕົກ ແຕ່ຫໍບັງຄັບການບິນໄດ້ປະຕິເສດຕໍ່ຄຳຮ້ອງຂໍດັ່ງກ່າວເພາະ ວ່າມີການ ສັນຈອນຢ່າງໜາແໜ້ນຢູ່ແລ້ວໃນມື້ເກີດເຫດ